Groft hærværk holder et værested for kvinder i Aarhus lukket hele denne uge.

Ukendte gerningsmænd brød ind i Reden i Aarhus nytårsaften. Det skete, da værestedet for socialt udsatte og voldsramte kvinder holdt lukket nytårsaften.

Hærværket er meget voldsomt og omfattende, fortæller leder af Reden, Anders Sørensen.

- Det ser ud til, at de har været her et stykke tid, taget noget mad og siddet i vores møbler. Det er eskaleret, så alt er blevet endevendt. Potteplanter er revet op, og der er jord og inventar over det hele. I de rum, de har været i, er alt ødelagt, siger han.

Gerningsmændene har også ødelagt gulve, lofter og andet med masser af vand.